32001R2105
L 283/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2105/2001 НА КОМИСИЯТА
от 26 октомври 2001 година
за изменение на Регламент (ЕО) № 1093/2001 относно вноса на коноп
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1673/2000 на Съвета от 27 юли 2000 г. относно общата организация на пазарите на лен и на коноп за влакно (1), и по-специално членове 9 и 14 от него,
като има предвид, че:
(1)
Нови правила по отношение на вноса на коноп се уреждат с Регламент (ЕО) № 1093/2001 на Комисията (2) за изменение на Регламент (ЕО) № 245/2001 (3) за установяване на подробни правила за прилагане на Регламент (ЕО) № 1673/2000. Член 2 от Регламент (ЕО) № 1093/2001 постановява, че тези правила трябва да се прилагат от 1 ноември 2001 г.
(2)
Създаването на национални мерки, съответстващи на новите правила за вноса на коноп, изисква големи законодателни, административни и практически промени на национално ниво. В резултат на това някои държави-членки може да не са в състояние да гарантират прилагане на новите правила на предвидената дата, 1 ноември 2001 г. На държавите-членки следва да се предостави допълнително и достатъчно време, за да се гарантира, че правилата влизат в сила по едно и също време и по един и същ начин, така че за прилагането на нови правила следва да се определи нова дата, а именно 1 май 2002 г. Като последица от горното контролните мерки, които са в сила преди предишната дата, трябва да продължат да се прилагат до 30 април 2002 г.
(3)
Мерките, предвидени в настоящия регламент, са в съответствие със становището на Управителния комитет по естествените влакна,
ПРИЕ НАСТОЯЩИЯ РЕГЛАМЕНТ:
Член 1
В член 2 от Регламент (ЕО) № 1093/2001 датата „1 ноември 2001 г.“ се заменя с датата „1 май 2002 г.“, а датата „31 октомври 2001 г.“ се заменя с датата „30 април 2002 г.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 октомври 2001 година.